Bil. 66 Rabu 22 November 2023 M A L A Y S I A PENYATA RASMI PARLIMEN Parliamentary Debates KAMAR KHAS Special Chamber PARLIMEN KELIMA BELAS PENGGAL KEDUA MESYUARAT KETIGA
K A N D U N G A N UCAPAN DI BAWAH USUL BERKENAAN PERKARA TADBIR KERAJAAN [P.M. 17]: Kes Penipuan Di Seremban YB Tuan Cha Kee Chin (Rasah)
Isu Kekurangan Guru -YB Tuan Cha Kee Chin (Rasah) Diterbitkan Oleh: SEKSYEN PENYATA RASMI PARLIMEN MALAYSIA 2023 (Halaman 1) (Halaman 4)
KKDR.22.11.2023 MALAYSIA KAMAR KHAS PARLIMEN KELIMA BELAS PENGGAL KEDUA MESYUARAT KETIGA Rabu, 22 November 2023 Mesyuarat dimulakan pada pukul 2.30 petang DOA [Timbalan Yang di-Pertua (Puan Alice Lau Kiong Yieng) mempengerusikan Mesyuarat] UCAPAN DI BAWAH USUL BERKENAAN PERKARA TADBIR KERAJAAN (P.M. 17) KES PENIPUAN DI SEREMBAN 2.34 ptg. Tuan Cha Kee Chin [Rasah]: Terima kasih Tuan Yang di-Pertua atas peluang yang diberikan pada petang ini. Saya ucapkan terima kasih sebab dapat salinan yang perkataan dia lebih besar. Kalau tidak nanti macam budak sekolah, tidak reti nak baca. [Ketawa] Tuan Yang di-Pertua, izinkan saya untuk membangkitkan isu yang berkaitan dengan kes penipuan yang semakin berleluasa dewasa kini. Seperti mana yang kita sedia maklum, kes penipuan semakin berleluasa dengan pelbagai helah daripada sindiket penipuan atau scammer. Penggunaan teknologi moden menjadikan mereka lebih mudah memerangkap dan memperdayakan mangsa. Kemudahan 'direct transfer' iaitu pemindahan wang terus akaun bank kepada pihak lain telah mengakibatkan transaksi dapat dilakukan dalam masa yang singkat dan keadaan ini memudahkan pihak yang menipu untuk memperoleh wang penipuan. Beberapa faktor telah dikenal pasti sebagai punca kepada berlakunya kes penipuan yang semakin berleluasa. Selain daripada kemajuan teknologi masa kini, kegagalan pihak yang berwajib mengambil tindakan yang tegas dan efektif dalam masa yang singkat turut mengakibatkan para penipu berani melakukan jenayah komersial ini. Kegagalan mengambil tindakan yang tegas seperti mendakwa para penipu di mahkamah turut melunturkan kepercayaan orang ramai dan menyebabkan mereka semakin hari semakin berani meneruskan jenayah mereka. Terdapat keadaan di mana pengadu yang merupakan mangsa penipuan telah membuat laporan polis dan membekalkan segala maklumat, termasuk identiti pihak yang melakukan penipuan dan akaun bank untuk transaksi, tetapi tiada sebarang tindakan diambil ke atas sindiket atau pihak yang menipu. Saya ingin memohon pihak Kementerian Dalam Negeri untuk memberikan penjelasan tentang beberapa perkara berikut: 1
2 KKDR.22.11.2023 (i) berapakah jumlah kes penipuan dan nilai yang terlibat secara tahunan untuk tahun 2021, 2022 dan 2023 sehingga September 2023 untuk kawasan di bawah IPD Seremban?; (ii) berapakah jumlah pegawai dan kakitangan untuk Bahagian Siasatan Jenayah Komersial di bawah IPD Seremban? Apakah ada perancangan daripada pihak kerajaan untuk menambah bilangan pegawai dan kakitangan?; dan (iii) terdapat kes-kes penipuan yang telah dilaporkan kepada pihak polis, namun pengadu yang juga mangsa tidak dimaklumkan tentang apakah tindakan yang telah dikenakan ke atas pihak yang disyaki telah melakukan penipuan. Sila berikan status terkini untuk kes-kes berikut: (a) nombor repot: Seremban/006211/23 dan Seremban/008047/23 di mana pihak pengadu telah membekalkan maklumat nombor telefon dan akaun bank tentang identiti pihak yang disyaki, tetapi tiada tindakan daripada pihak polis; (b) nombor repot: Jalan Campbell/003434/23, di mana pengadu tidak dimaklumkan apakah tindakan yang telah dikenakan ke atas pihak yang disyaki selepas lapan bulan; (c) nombor repot: Jalan Campbell/002573/23, di mana pengadu tidak dimaklumkan apakah tindakan yang telah dikenakan ke atas pihak yang disyaki selepas lapan bulan; dan (d) nombor repot: Jalan Campbell/004580/23, di mana pengadu tidak dimaklumkan apakah tindakan yang telah dikenakan ke atas pihak yang disyaki selepas tujuh bulan. Jadi saya mohon Yang Berhormat Timbalan Menteri bagi pihak KDN jawapan untuk soalan-soalan yang dikemukakan di atas. Sekian, terima kasih Tuan Yang di- Pertua. Timbalan Yang di-Pertua [Puan Alice Lau Kiong Yieng]: Minta Yang Berhormat Timbalan Menteri untuk menjawab. 2.37 ptg. Timbalan Menteri Dalam Negeri [Datuk Seri Dr. Shamsul Anuar bin Haji Nasarah]: Bismillahi Rahmani Rahim. Yang Berhormat Tuan Yang di-Pertua, Yang Berhormat Rasah. Untuk makluman, sebanyak 1,203 kes penipuan telah dilaporkan di Ibu Pejabat Polis Daerah Seremban telah disiasat bagi tahun 2021 yang melibatkan kerugian berjumlah RM20,076,198.40. Manakala bagi tahun 2022 sebanyak 1,147 kes telah disiasat dengan kerugian dicatatkan sebanyak RM33,464,075.41 dan bagi tahun 2023 sehingga September, sebanyak 1,072 kes telah disiasat dengan jumlah kerugian sebanyak RM31,422,969.75. Manakala kekuatan pegawai dan anggota yang bertugas di Bahagian Siasatan Jenayah Komersil, IPD Seremban ialah seramai 22 pegawai PDRM yang
KKDR.22.11.2023 terdiri daripada 20 Pegawai Kanan Polis dan Pegawai Rendah Polis serta seramai dua orang Pegawai Awam. Namun, PDRM dalam rangka mengusulkan kepada pihak Kementerian, cadangan penambahan perjawatan bagi anggota Jabatan Siasatan Jenayah Komersial di seluruh negara termasuk perjawatan yang ditempatkan di National Scam Response Centre (NSRC). Ini juga melibatkan Seremban. Tuan Yang di-Pertua, berhubung dengan laporan polis yang sebagaimana yang dibangkitkan oleh Yang Berhormat Rasah yang dikemukakan seperti di bawah: (i) Seremban Repot/6211/2023 dan Seremban Repot 8047/2023; (ii) Jalan Campbell Repot/3434/2023; (iii) Jalan Campbell Repot/2573/2023; dan (iv) Jalan Campbell Repot/4580/2023. Saya perlu baca untuk direkodkan repot ini. ■1440 Saya hendak maklumkan bahawa kesemua laporan polis ini telah dibuka kertas siasatan di bawah seksyen 420 Kanun Keseksaan dan masih lagi dalam proses siasatan. Oleh kerana dia masih lagi dalam proses siasatan, pihak PDRM tidak boleh dan tidak akan mengulas lebih terperinci berkaitan dengan siasatan tersebut kerana kes ini masih disiasat dan kita tidak mahu mengganggu proses siasatan yang sedang dijalankan. Itu untuk makluman Yang Berhormat. Jaminan polis, kita akan siasat terperinci mengikut rang undang-undang atau peraturan yang sedia ada. Sebab itu PDRM akan menjalankan siasatan secara profesional dan mengikut standard SOP yang telah ditetapkan. Untuk itu, Kementerian Dalam Negeri mohon supaya PDRM diberi kepercayaan bagi melaksanakan tanggungjawab dan amanah yang diberikan. Jika selepas ini mana-mana pihak tidak berpuas hati ada lagi saluran untuk diambil tindakan. Terima kasih, Yang Berhormat. Timbalan Yang di-Pertua [Puan Alice Lau Kiong Yieng]: Saya persilakan Yang Berhormat Rasah untuk mengajukan pertanyaan. Tuan Cha Kee Chin [Rasah]: Terima kasih Yang Berhormat Dato' Yang di- Pertua atas peluang yang diberikan. Terima kasih Yang Berhormat Timbalan Menteri atas jawapan yang diberikan. Saya ꟷ paling kurang siasatan masih berterusanlah. Okey, dan saya harap jangan tangguh lama-lama sebab pengadu itu tidak boleh tunggu lama. Itu yang dia minta saya kalau boleh kemukakan. Okey, merujuk pada jawapan daripada Yang Berhormat Timbalan Menteri berkenaan dengan soalan kedua yang saya kemukakan iaitu kekuatan semasa di IPD Seremban untuk Jabatan Jenayah Komersial seramai 22 orang pegawai kekuatan dia. Saya hendak menarik perhatian KDN. Saya ada satu perjumpaan dengan Yang Berusaha Ketua Polis Daerah pada hari Jumaat yang lepas dan saya sebenarnya terkejut juga apabila dimaklumkan bahawa di Seremban jenayah yang lain itu macam merompak, samun, semua itu okey. Semuanya terkawal. Cuma, jenayah di bawah commercial crime ini IPD Seremban merekodkan kes yang kedua tertinggi di kalangan semua IPD. Itu yang saya rasa agak mengejutkan saya dan saya mohon supaya ada satu task force ꟷ Pasukan task force yang khas untuk IPD Seremban. Sebab daripada statistik yang diberikan oleh Yang Berhormat Timbalan Menteri tadi pun saya nampak trendnya meningkat terutamanya nilai yang terlibat dengan penipuan itu. Kalau kita tengok tahun ini sahaja sehingga 3
4 KKDR.22.11.2023 September tiga suku ada tiga bulan lagi sudah 31 juta berbanding dengan last year baru 33 juta. Jadi, saya mohon apakah ada satu pasukan khas yang mungkin daripada Bukit Aman sendiri dengan IPD Seremban ataupun IPK untuk mengatasi masalah ini. Sudah tentu saya rasa kesedaran orang ramai itu merupakan antara punca yang ataupun faktor yang perlu diberikan perhatian. Jadi, mohon penjelasan daripada Yang Berhormat. Terima kasih. Datuk Seri Dr. Shamsul Anuar bin Haji Nasarah: Yang Berhormat Yang di- Pertua, pertama saya ucapkan terima kasih daripada Yang Berhormat Rasah atas keprihatinan tentang kes-kes jenayah di Seremban. Kementerian dan juga IPD Seremban faham dan dari masa ke semasa kita sentiasa menambah baik dan meningkatkan kualiti perkhidmatan kita bagi menangani isu ini supaya ditangani dengan baik dan berkesan demi kepentingan rakyat terutama sekali di kawasan Seremban dan Negeri Sembilan. Berkaitan dengan cadangan special task force ia ini pasukan petugas khas di IPD Seremban. Kita mengkaji dan sekiranya terdapat keperluan dari pihak PDRM mengenai penubuhan pasukan khas berkenaan ia boleh dilaksanakan secara pentadbiran di peringkat PDRM kerana ia tidak melibatkan sebarang perubahan butiran perjawatan. Maknanya, kita boleh tubuh tanpa perlu ada penambahan jawatan yang kalau ia berlaku ia agak sukar sedikit kerana fungsi sesebuah pasukan petugas khas juga bersifat temporary, sementara dan fokus hanya kepada kes-kes tertentu sahaja dan penubuhan pasukan petugas task force ini merupakan penyelesaian jangka pendek. Makna tidak ada masalah jika ada keperluan untuk kita tubuh task force berkenaan. Bagi mengatasi permasalahan jenayah komersial secara jangka panjang yang perlu diutamakan ialah peningkatan dan pembangunan keupayaan dan juga kepakaran di kalangan pegawai penyiasat kes-kes jenayah komersial. Sebab itu siasatan yang dibuat kadang-kadang mengambil masa kerana memerlukan perkara- perkara yang tertentu. Susulan daripada itu, pendedahan yang kita buat sama ada melalui kursus, latihan perlu kita lakukan secara berterusan dan akan PDRM lakukan dari masa ke semasa. Selain itu, sekiranya kes-kes jenayah komersial semakin meningkat, usaha jangka panjang yang lain mungkin perlu dilakukan umpamanya melibatkan pindaan akta undang-undang seperti meningkatnya kes hukuman dan denda terhadap satu kesalahan kepada perbuatan jenayah komersial. Maknanya, kita mengambil kira semua aspek sama ada tindakan jangka pendek atau jangka panjang termasuklah kepada usul untuk meminda undang-undang dan sebagainya kerana kita faham bahawa pelaku jenayah juga meningkatkan keupayaan mereka untuk melakukan jenayah termasuk jenayah komersial yang lain online dan sebagainya. Terima kasih Yang Berhormat. ISU KEKURANGAN GURU 2.46 ptg. Tuan Cha Kee Chin [Rasah]: Terima kasih Yang Berhormat Dato' Yang di- Pertua. Soalan saya pada petang ini izinkan saya membangkitkan isu yang berkaitan dengan isu kekurangan guru di sekolah rendah, termasuk Sekolah Kebangsaan (SK), Sekolah Jenis Kebangsaan Cina (SJKC), dan Sekolah Jenis Kebangsaan Tamil (SJKT).
KKDR.22.11.2023 Isu kekurangan guru adalah antara masalah yang telah berlarutan sejak sekian lama. Walaupun kerajaan telah berusaha untuk mengatasi masalah ini dengan pelbagai pendekatan, termasuk melaksanakan pengambilan guru baru secara berterusan melalui Program Ijazah Sarjana Muda Perguruan (PISMP). Namun, masalah kekurangan guru tidak pernah menemui penyelesaian yang menyeluruh, yang mengakibatkan banyak sekolah menghadapi masalah ini secara berterusan. Selain daripada guru yang bersara wajib, terdapat juga guru yang bersara pilihan ataupun mereka yang menghadapi masalah kesihatan, termasuk golongan yang dilabelkan sebagai 'guru sakit'. Saya difahamkan SJKC dan SJKT di seluruh negara masih mempunyai banyak perjawatan yang belum diisi. Adalah diberitakan bahawa terdapat lebih 3,000 kekosongan di Sekolah Kebangsaan yang masih belum diisi. Di SJKC pula, terdapat lebih 1,000 kekosongan yang masih belum diisi, tetapi terdapat pengambilan guru baru hanya sekitar 500 orang sahaja pada tahun ini. Manakala, SJKT pula menghadapi kekurangan guru seramai 150 orang. Keadaan ini mengakibatkan masalah yang berlaku akan berlarutan ke tahun 2024 dan masalah kekurangan guru akan bertambah serius kerana setiap tahun akan ada guru yang bakal bersara. Sebelum ini, setiap tahun akan ada 20 orang lulusan Unified Examination Certificate (UEC) yang diterima oleh PISMP untuk pengkhususan Bahasa Cina, dan mereka akan ditempatkan di SJKC selepas itu. Namun, pendekatan ini tidak diteruskan ketika ini. Saya memohon pihak Kementerian Pendidikan untuk memberikan penjelasan tentang beberapa perkara berikut: (i) berapakah jumlah perjawatan SK, SJKC dan SJKT di seluruh negara dan berapakah kekosongan yang masih belum diisi pada ketika ini?; (ii) sila senaraikan jumlah perjawatan dan jumlah kekosongan yang masih belum diisi untuk semua sekolah SK, SJKC dan SJKT di bawah Pejabat Pendidikan Daerah Seremban dan bilakah kesemua kekosongan ini akan diisi?; (iii) apakah pendekatan mengambil 20 lulusan UEC ke PISMP akan dilakukan semula pada tahun 2024? Sila berikan huraian terhadap keputusan ini; (iv) apakah kerajaan akan mempertimbangkan pendekatan baru, iaitu membenarkan guru-guru yang asalnya memohon bersara pada usia 55 tahun, tetapi kemudiannya bertukar fikiran dan mahu meneruskan perkhidmatan selepas itu sehingga mencapai usia 60 tahun?; dan (v) berapakah guru yang dikategorikan sebagai 'guru sakit' di daerah Seremban dan apakah pendekatan untuk mengatasi masalah ini? Jadi, mohon YB Timbalan Menteri Kementerian Pendidikan yang hadir pada petang ini untuk memberikan jawapan-jawapan terhadap lima soalan tersebut. Terima kasih Dato' Yang di-Pertua. Timbalan Yang di-Pertua [Puan Alice Lau Kiong Yieng]: Minta Yang Berhormat Timbalan Menteri untuk menjawab. 5
6 KKDR.22.11.2023 2.49 ptg. Timbalan Menteri Pendidikan [Puan Lim Hui Ying]: Terima kasih Puan Yang di-Pertua. Terima kasih Yang Berhormat Rasah. Kementerian Pendidikan Malaysia mengucapkan terima kasih kepada Ahli Yang Berhormat Rasah di atas pertanyaan berkaitan isu kekurangan guru. ■1450 KPM sentiasa memberi perhatian terhadap isu kekurangan guru di sekolah KPM seluruh negara. Perkara ini penting bagi memastikan pengajaran dan pembelajaran di sekolah dapat dilaksanakan dengan berkesan. Menerusi pengumuman yang dibuat semasa sambutan Hari Guru 2023, KPM telah menyatakan komitmen untuk terus memperkasa kaedah yang lebih strategik dalam urusan pengambilan guru. Ini termasuklah mempertingkat sinergi dan kerjasama strategik dengan Pihak Berkuasa Melantik iaitu Suruhanjaya Perkhidmatan Pendidikan (SPP) serta Agensi Pusat yang berkaitan. Untuk makluman Ahli Yang Berhormat, sehingga 31 Oktober 2023 jumlah perjawatan guru seluruh negara bagi sekolah kebangsaan adalah seramai 195,935 dan pengisian seramai 186,472 orang, iaitu pengisian setinggi 95.17 peratus dengan kekosongan perjawatan guru bagi sekolah kebangsaan adalah sebanyak 9,463 orang guru atau bersamaan dengan 4.83 peratus. Manakala perjawatan guru bagi SJKC iaitu Sekolah Jenis Kebangsaan Cina adalah sebanyak 36,718 dan pengisian adalah seramai 35,364 orang iaitu sebanyak 96.31 peratus dengan jumlah kekosongan perjawatan guru bagi SJKC adalah 1,354 bersamaan dengan 3.69 peratus. Bagi Sekolah Jenis Kebangsaan Tamil (SJKT) pula, jumlah perjawatan guru adalah sebanyak 8,662 dan pengisian adalah seramai 8,494 orang iaitu 98.06 peratus bermaksud jumlah kekosongan perjawatan guru bagi SJKT adalah sebanyak 168 iaitu 1.94 peratus. Untuk makluman Ahli Yang Berhormat juga, sehingga 31 Oktober 2023, bilangan guru di bawah (PPD) Seremban adalah seramai 3,154 orang berbanding 3,303 perjawatan iaitu 95.5 peratus pengisian di SK iaitu Sekolah Kebangsaan. Manakala bilangan guru di SJKC, Sekolah Jenis Kebangsaan Cina adalah seramai 805 guru daripada 829 perjawatan iaitu sebanyak 97.1 peratus pengisian. Bagi Sekolah Jenis Kebangsaan Tamil pula, tiada kekosongan perjawatan guru kerana sebanyak 436 perjawatan telah diisi sepenuhnya. telah selesai lantikan dilaksanakan oleh SPP. Seramai 9,552 orang guru baharu lantikan tetap akan ditempatkan di sekolah-sekolah KPM di seluruh negara pada Januari 2024. Selain itu, SPP juga sedang melaksanakan urusan pengambilan guru lantikan secara kontrak (COS) bagi menampung kekurangan guru lantikan tetap. Urusan temu duga calon lantikan kontrak COS pula telah pun selesai dan urusan pelantikan sedang dilaksanakan oleh SPP. Urusan pengambilan guru tetap tahun 2023 Selain itu, langkah jangka panjang bagi mengatasi kekosongan guru turut dilaksanakan menerusi pengambilan bakal guru di bawah Program Ijazah Sarjana Muda Pengurusan (PISMP) untuk menampung bekalan guru di sekolah rendah. Pengambilan ke PISMP ini adalah berdasarkan pengiraan unjuran yang ditetapkan oleh KPM untuk tempoh lima tahun ke hadapan dengan mengambil kira pelbagai opsyen dan jenis sekolah di seluruh Malaysia bagi memenuhi keperluan bekalan guru. Pengambilan bakal guru dalam kalangan lepasan SPM yang memiliki Sijil Menengah Agama (SMA) atau Sijil Menengah Ugama (SMU) dan Sijil Unified Examination Certificate (UEC) bagi mengikuti PISMP telah mula dilaksanakan pada
KKDR.22.11.2023 tahun 2011 susulan daripada ucapan Yang Amat Berhormat Perdana Menteri semasa pembentangan usul tentang Rancangan Malaysia Kesepuluh pada 10 Jun 2010. Sehingga kini, pengambilan calon guru yang memiliki SMA atau SMU dan UEC masih diteruskan setiap tahun berdasarkan unjuran keperluan guru KPM. Pemilihan bakal guru adalah berdasarkan kelayakan akademik dan melepasi semua saringan Ujian Kelayakan Calon Guru (UKCG), temu duga dan ujian kecergasan fizikal. Seterusnya berkenaan dengan persaraan. Untuk makluman Ahli Yang Berhormat Rasah, berkaitan cadangan agar kerajaan memberikan pertimbangan kepada guru yang telah memohon bersara pada usia 55 tahun untuk meneruskan perkhidmatan sehingga mencapai usia 60 tahun. Pegawai perkhidmatan awam lantikan tetap sebelum 1 Januari 2012 telah ditawarkan opsyen umur persaraan paksa sama ada 55 tahun atau 56 tahun atau 58 tahun atau 60 tahun. Selaras dengan Akta Pencen 1980 [Akta 227] dan Pekeliling Perkhidmatan Bilangan 13 Tahun 2011, semua opsyen yang telah dibuat oleh pegawai adalah muktamad dan tidak boleh dipinda. Manakala pegawai perkhidmatan awam lantikan tetap pada atau selepas 1 Januari 2016, persaraan paksa adalah apabila mencapai umur 60 tahun. Yang akhir tentang soalan terakhir tentang guru sakit. Berhubung jumlah guru yang dikategorikan sebagai 'guru sakit' di daerah Seremban, terdapat seramai enam orang guru yang mengalami masalah kesihatan berpanjangan dan telah diperakukan oleh Pegawai Perubatan bahawa mereka tidak boleh menjalankan tugas. Selain itu terdapat tujuh orang guru mempunyai kes jenayah dan masalah tatatertib yang ditempatkan di dalam Jawatan Kumpulan atas kepentingan perkhidmatan. Bagi mengatasi isu ini, KPM telah mengambil langkah-langkah seperti berikut: (i) guru dimasukkan ke Jawatan Kumpulan dan ditempatkan di penempatan yang bersesuaian seperti di JPN, Jabatan Pendidikan Negeri atau PPD bagi membolehkan tempat guru tersebut diganti dengan guru lain supaya pengajaran dan pembelajaran di sekolah tidak terjejas; dan (ii) sebuah Lembaga Perubatan akan ditubuhkan dan sekiranya guru diperakukan oleh Lembaga Perubatan bahawa penyakitnya akan kekal dan menyebabkan tidak berupaya menjalankan tugas, guru berkenaan boleh dibersarakan atas sebab kesihatan. KPM sentiasa prihatin dan komited dalam memastikan keperluan guru di sekolah seluruh negara dipenuhi agar penyampaian pendidikan kepada murid dapat dilaksanakan dengan sempurna. Sekian, terima kasih. Timbalan Yang di-Pertua [Puan Alice Lau Kiong Yieng]: Saya persilakan Yang Berhormat Rasah untuk mengajukan pertanyaan. Tuan Cha Kee Chin [Rasah]: Terima kasih kepada Yang Berhormat, Tuan Yang di-Pertua. Terima kasih kepada Yang Berhormat Timbalan Menteri yang memberikan jawapan yang bagi saya sangat informative dengan statistik yang cukup baik. Cuma, saya risau satu, saya tengok statistik itu. Bagi statistik itu saya puji sebab ia untuk makluman umum. Yang saya bimbang, saya tengok dekat SK, peratusan yang telah diisi 95.17 peratus. Kekosongan yang tidak diisi lebih 9,000 7
8 KKDR.22.11.2023 untuk seluruh negara dan untuk PPD Seremban yang tidak diisi dalam 100 lebih, dalam 4.5 percent. Jadi, saya nak tanya, tadi Yang Berhormat Timbalan Menteri ketika memberi jawapan juga berkata pada Januari 2024 akan ada lebih 9,000 baru. Jadi, dengan adanya pertambahan lebih 9,000 guru baru itu, apakah peratusan yang tak diisi itu akan kurang? di mana dia punya aliran itu? Saya nampak SJKT mungkin tak apa sangatlah, dia peratusan yang diisi tinggi. SJKC mungkin tengah-tengah, tapi SK itu yang saya nampak yang banyak lagi kekosongan. Jadi, 9,000 itu apa taburan dia? Agihan dia? Itu soalan saya yang pertama. Yang kedua, saya ucapkan terima kasih kepada Yang Berhormat Timbalan Menteri, soalan satu, soalan dua, soalan empat, soalan lima itu saya menyambut baik dengan jawapan yang sangat komprehensif yang menyeluruh. Cuma, yang fasal UEC itu, saya tanya balik kepada Yang Berhormat - Saya minta maaflah Yang Berhormat Timbalan Menteri ya, saya tanya yang 20 lulusan UEC itu. Sebab saya - Yang Berhormat Timbalan Menteri kata, Yang Amat Berhormat Perdana Menteri ketika membentangkan RMKe-10, ketika itu telah memaklumkan perkara ini. ■1500 Jadi kenapa tidak ada statistik? Maknanya dia mula ambil 2011 sehingga kini. Ada tidak setiap tahun itu ambil 20? Cara saya minta maaflah. Cara Yang Berhormat tak maklumkan statistik itu akan menimbulkan tanda tanya bahawa kita sebenarnya ataupun yang selama inilah sejak 2011 sehingga kini sebenarnya tidak ada pengambilan 20 orang setiap tahun. Saya minta pengesahan daripada Yang Berhormat Timbalan Menteri sebab benda ini bukan saya hendak tahu saja. Luar itu Yang Berhormat Timbalan Menteri sendiri jadi sasaran. Ini saya hendak sebut secara terbuka Dato' Yang di-Pertua. Yang Berhormat Timbalan Menteri jadi sasaran. Dijadikan sebagai alat politik benda- benda macam ini. Jadi, saya mohon Yang Berhormat Timbalan Menteri ambil peluang ini untuk berikan fakta. Setiap tahun betul tak ada ambil 20? Saya mohon juga berkenaan dengan perkara yang sama, apakah unjuran untuk SJKC. Unjuran pengambilan dan juga apa nama pengambilan untuk UEC di bawah PSIMP itu. Juga yang melibatkan UEC. Betul tak ada 20 itu. Saya rasa fakta ini perlu dikemukakan. Kita beri tahu orang. Yang Berhormat Timbalan Menteri hanya jadi Timbalan Menteri tidak sampai setahun tetapi bukan nak ꟷ Yang Berhormat Timbalan Menteri tak payah hendak tanggung semua. Tetapi kita kena beritahu apa yang sebenar kepada luar. Saya rasa Yang Berhormat Timbalan Menteri sendiri jadi mangsa untuk apa yang berlaku sebelum ini. Jadi, saya mohon Yang Berhormat Timbalan Menteri untuk kemukakan statistik ini. Jadi, betul tak ada pengambilan UEC berkenaan perkara ini. Sebab masyarakat Cina ꟷ saya sebut masyarakat Cina mereka yang terlibat dengan SJKC sangat memandang serius dan sentiasa memberikan tumpuan berkenaan dengan perkara ini. Jadi, mohon penjelasan daripada Yang Berhormat Timbalan Menteri. Terima kasih Dato' Yang di-Pertua. Timbalan Yang di-Pertua [Puan Alice Lau Kiong Yieng]: Minta Yang Berhormat Timbalan Menteri untuk menjawab. Puan Lim Hui Ying: Yang pertama berkenaan dengan jumlah kekurangan guru. Betul jumlah kekurangan guru kalau tambah ꟷ semua tambah ꟷ semua jumlah besar adalah lebih kurang...
KKDR.22.11.2023 Seorang Ahli: [Berucap tanpa pembesar suara] Puan Lim Hui Ying: 20 ribu? 22? Lebih kurang 22 ribu. Itu jumlah besar termasuk SK, SJKC dan SJKT. Tadi itu adalah breakdown tetapi yes betul kita memang proses pengambilan guru adalah jangka masa panjang. Ada penyesuaian jangka masa pendek dan juga jangka masa panjang. Satu daripadanya adalah semua guru-guru baharu yang akan graduate pada setiap tahun dari IPGM yang itu adalah satu pool guru yang adalah satu daripada itu yang kita yang 9,000 itu adalah guru perjawatan tetap dan juga ada COS yang belum lagi selesai dari segi saringan temu duga. Jadi, kita harap dengan 9,000 ꟷ Pada masa sekarang di manakah 9,500 itu akan pergi akan ditempatkan. Saya tidak dapat memberitahu kepada Yang Berhormat Rasah berapa akan ditempatkan di Seremban. I think that is maksud Yang Berhormat Rasah. You hendak tahu daripada 9,000 lebih itu berapa akan diberikan. Adakah semua kekosongan di PPD Seremban akan dipenuhi. Saya tidak dapat berikan jawapan yang tepat tetapi kemungkinan bukan 100 peratus. Kita mesti agihkan di mana tempat di mana sekolah yang perlu keperluan lebih mendesak dan juga tentang option guru-guru tersebut. Jadi, kita akan cuba sedaya upaya untuk memastikan pertaburan yang serata kepada semua sekolah. Yang kedua itu berkenaan dengan UEC. Okey, kita memang nampak soalan Yang Berhormat tentang 20. Jadi, kita pun hendak tanya Yang Berhormat dapat dari mana itu angka 20 itu? [Ketawa] Kita pun ꟷ sebab di ꟷ saya pun sudah bincang angka 20 ini yang UEC kita tidak dapat trace dari mana angka ini telah muncul. Apa yang kita selalu ꟷ memang sejak 2011 bila Mantan Perdana Menteri telah mengumumkan polisi ini memang setiap tahun kita ada pengambilan daripada UEC, daripada pelajar-pelajar UEC. Kita memang setiap tahun kita ada pengambilan. Jika tadi Yang Berhormat Rasah memang minta tiap-tiap tahun. Minta maaf sekarang saya tidak ada data pada tangan sekarang dari setiap tahun. Tetapi saya akan cuba dapatkan dan akan beri kepada Yang Berhormat Rasah. Tetapi buat ꟷ kalau tidak salah saya selama ini hanya satu tahun kita dapat capai 20 dari UEC kerana tahun itu unjuran guru untuk Bahasa Cina agak tinggi. Tetapi kita tengok ꟷ pada kita kita memang tengok kelayakan. Berapa yang memohon dan selepas saringan ꟷ macam tadi kita cakap tentang ada UKCG, ada ujian kecerdasan, ada kelayakan akademi, kita semua akan buat saringan temu duga. Kita tidak ada kata mesti tiap-tiap tahun ada lima orang, tiap-tiap tahun ada 10 orang. Buat masa ini kita tengok kelayakan, kita tengok unjuran. Kita akan beri tempat kepada pelajar-pelajar yang UEC itu dengan seadil mungkin. Okey dan lagi satu tentang soalan terakhir tentang unjuran. Bagaimana unjuran untuk bahasa ꟷ Kita ini memang ada satu formula yang kita akan mengambil kira tentang guru-guru yang paksa pencen atau wajib pencen, guru-guru yang bersara awal. Juga, tadi tentang guru-guru sakit. Semua ini yang dalam guru-guru yang telah dimasukkan ke dalam pool itu kita tidak ꟷ akan keluarkan daripada jumlah guru dan dari situ kita buat anggaran atau buat pengiraan berapa ramai guru yang diperlukan bagi setiap mata pelajaran. Kita memang ada satu formula dan saya akan cuba mendapatkan formula itu. Tetapi itu memang satu standard yang kita gunakan setiap tahun untuk mengira. Jika Yang Berhormat Rasah amat berminat tahu bagaimana formula ini mungkin satu hari boleh datang ke KPM kita boleh buat satu taklimat. [Ketawa] Okey, sekian terima kasih. Timbalan Yang di-Pertua [Puan Alice Lau Kiong Yieng]: Ahli-ahli Yang Berhormat, dengan itu tamat sesi ucapan di bawah usul berkenaan Perkara Tadbir 9
10 KKDR.22.11.2023 Kerajaan Peraturan Mesyuarat 17 pada hari ini. Kamar Khas hari ini ditangguhkan sehingga hari Khamis 23 November 2023, jam 2.30 petang. [Kamar Khas ditangguhkan pada pukul 3.07 petang]